b'\n_START_ARTICLE_\nAmaro el Pelegr\xc3\xad\n_START_SECTION_\nBase hist\xc3\xb2rica de la llegenda\n_START_PARAGRAPH_\nEl personatge hist\xc3\xb2ric real que serveix de base al mite pot haver estat un pelegr\xc3\xad franc\xc3\xa8s anomenat Amarus, que va anar a Sant Jaume de Compostel\xc2\xb7la al segle XIII i que, en tornar, es va establir a Burgos i es va dedicar a ajudar els malalts pobres i pelegrins de l\'hospital. Tamb\xc3\xa9 es podria basar en sant Maur abat, deixeble de Benet de N\xc3\xbarsia la festivitat del qual es feia el 15 de gener._NEWLINE_Al voltant de la figura real es van anar confegint llegendes basades en tradicions paganes d\'arrel celta, molt presents a Gal\xc3\xadcia i Ast\xc3\xbaries i relacionades amb els immrama (viatges a les illes paradis\xc3\xadaques i fabuloses d\'occident) irlandesos, i que vinculen la hist\xc3\xb2ria d\'Amaro amb les d\'abats com Brandan de Conflert o els viatges de M\xc3\xa1el D\xc3\xbain o Bran mac Febal. _NEWLINE_De fet, la Navegatio Sancti Brandani, la llegenda de Brandan, s\'est\xc3\xa9n per tot Europa durant l\'Edat mitjana, per\xc3\xb2 se\'n troben poques mencions als pa\xc3\xafsos de la Corona de Castella. En canvi, en aquests \xc3\xa9s molt popular la Vida de San Amaro, adaptaci\xc3\xb3 de la llegenda, de la qual es conserven diversos manuscrits, un de portugu\xc3\xa8s del segle XIV i en castell\xc3\xa0 al segle XV, i nombroses edicions impreses entre el segle XVI i el XIX. El m\xc3\xa9s factible \xc3\xa9s que la llegenda de Brandan s\'adapt\xc3\xa9s a Castella i es combin\xc3\xa9s amb la d\'Amaro, donant lloc a una llegenda pr\xc3\xb2pia, on coexisteixen element extrets de la de Brandan i altres d\'originals.\n_START_SECTION_\nLlegenda: viatge de sant Amaro\n_START_PARAGRAPH_\nAmaro era un noble asi\xc3\xa0tic, molt piet\xc3\xb3s, que volia visitar el Parad\xc3\xads Terrenal; per aix\xc3\xb2 preguntava a tots els viatgers que trobava per la manera d\'arribar-hi. En no trobar resposta, va desesperar i llavors D\xc3\xa9u se li aparegu\xc3\xa9 i li revel\xc3\xa0 com fer-ho: havia de construir una barca i navegar en direcci\xc3\xb3 al sol ponent travessant l\'Oce\xc3\xa0._NEWLINE_Amaro embarc\xc3\xa0 amb uns monjos i va navegar set dies i set nits, fins a arribar a la Terra Deserta, pa\xc3\xads molt f\xc3\xa8rtil i ric amb cinc ciutats habitades per homes toscos i grollers i dones bell\xc3\xadssimes. Havent-hi passat sis mesos, una veu l\'exhort\xc3\xa0 a deixar aquella terra, male\xc3\xafda per D\xc3\xa9u. Novament al mar, va navegar per la Mar Roja i arrib\xc3\xa0 a la Font Clara, on la gent era formosa i vivia pl\xc3\xa0cidament durant tres-cents anys. Hi va ser tres setmanes, fins que una dona vella li digu\xc3\xa9 que marx\xc3\xa9s abans no s\'acostum\xc3\xa9s a la bona vida._NEWLINE_Va tornar al mar, navegant molt de temps sense saber on era, fins que trob\xc3\xa0 unes naus. En apropar-s\'hi, va veure que eren plenes de monstres que havien matat els tripulants i se n\'enduien els cad\xc3\xa0vers al fons del mar. Era el Mar Cuallat; no sabia com sortir-ne i se li aparegueren une dones que li digueren que buid\xc3\xa9s el contingut dels odres de cuir on portaven vi i oli, i que els inflessin d\'aire: llavors, van poder sortir volant del mar._NEWLINE_Tres dies m\xc3\xa9s tard arriben a l\'Illa Deserta, habitada per feres salvatges, on troben un eremita que els diu que no s\'hi pot viure: les feres es maten entre si el dia de Sant Joan, i la fortor dels cad\xc3\xa0vers fa irrespirable l\'aire durant la resta de l\'any. L\'eremita els proveeix del que necessiten i els diu que marxin cap a Orient, on trobaran una terra millor._NEWLINE_Aviat van arribar-hi, tobant un bonic monestir anomenat Valldeflors, on els reb\xc3\xa9 un monjo, Le\xc3\xb2nides, qui li diu que una visi\xc3\xb3 li havia dit que havia d\'arribar i li d\xc3\xb3na instruccions per arribar al Parad\xc3\xads. Ha d\'anar a un port, on romandr\xc3\xa0 un mes, i despr\xc3\xa9s a una vall extensa i fer\xc3\xa9stega, on trobar\xc3\xa0 el que necessita. Le\xc3\xb2nides plora perqu\xc3\xa8 Amaro "que \xc3\xa9s l\'home que m\xc3\xa9s desitja con\xc3\xa8ixer" ha de marxar, per\xc3\xb2 llavors arriba Baralides, una dona santa que d\xc3\xb3na a Le\xc3\xb2nides una branca de l\'"arbre del consol" que, juntament amb l\'"arbre del dol\xc3\xa7 amor" \xc3\xa9s un dels arbres del Parad\xc3\xads: amb aix\xc3\xb2, Le\xc3\xb2nides es consola._NEWLINE_Amaro segueix les instruccions i arriba a la vall, tot sol. Busca durant dos dies un monestir de dones situat al cim, anomenat Flor de Dones, on havia arribat Baralides, i s\'hi est\xc3\xa0 disset dies, durant els quals Baralides li diu com continuar el viatge. Finalment, marxen tots dos: travessen una serralada i arriben als l\xc3\xadmits del Parad\xc3\xads. Amaro hi rep un h\xc3\xa0bit blanc, fet per Br\xc3\xadgida, neboda de Baralides, que hi viu i, llavors, continua ell sol el cam\xc3\xad._NEWLINE_El parad\xc3\xads era un gran castell daurat, constru\xc3\xaft amb metalls i pedres precioses i virolades. Amaro pica la porta i el porter li diu que, com que \xc3\xa9s hum\xc3\xa0, no pot entrar al parad\xc3\xads; llavors, Amaro li demana que li deixi mirar pel pany de la porta. Aix\xc3\xad, Amaro va poder-hi veure les meravelles del parad\xc3\xads: l\'arbre del b\xc3\xa9 i del mal, les verdes praderes on hi ha una primavera eterna i una deliciosa flaire, els grans arbres i els ocells de cant bell\xc3\xadssim, que podrien sentir-se durant mil anys sense que sembl\xc3\xa9s que el temps passa. Hi havia joves amb instruments, tocant m\xc3\xbasiques bell\xc3\xadssimes, i noies amb vestits blands que voltaven la m\xc3\xa9s bella, la Mare de D\xc3\xa9u._NEWLINE_Amaro deman\xc3\xa0 al porter que li deix\xc3\xa9s passar, per\xc3\xb2 aquest li diu que no pot ser, i que mentre estava mirant pel pany, ja han passat tres-cents anys. Amaro torna enrere i en arribar al port on havia deixat els seus companys, trobar que la ciutat ha pres el seu nom. Explica la seva hist\xc3\xb2ria i els habitants de la ciutat li fan una casa vora el monestir de Valldeflors, on va viure fins que va morir. Va \xc3\xa9sser enterrat al costat de Baralides i Br\xc3\xadgida.\n_START_SECTION_\nVeneraci\xc3\xb3\n_START_PARAGRAPH_\nMolt venerat durant l\'Edat mitjana, especialment a Gal\xc3\xadcia, Ast\xc3\xbaries i Portugal, encara hi ha moltes ermites dedicades al sant.'